**PÁLYÁZATI FELHÍVÁS**

Budapest Főváros VII. kerület Erzsébetváros Önkormányzatának

Művelődési, Kulturális és Szociális Bizottsága pályázatot hirdet

**sajátos nevelési igényű gyermeket nevelő családok támogatására**

1. **A pályázat célja**:

Azon gyermekek támogatása, akik számára az illetékes szakértői bizottság a sajátos nevelési igényt szakértői véleményben megállapította, különleges bánásmódot igényelnek. A támogatás a szakértői bizottság véleményében javasolt fejlesztés, különleges gondozás keretében történő ellátás nevelési intézményen kívül történő megvalósítása céljából annak kiegészítésére, bővítésére fordítható.

1. **A pályázat benyújtására jogosult:**

Budapest Főváros VII. kerületében érvényes lakóhellyel vagy tartózkodási hellyel rendelkező, életvitelszerűen a kerületben élő család, vagy gyermekét (gyermekeit) egyedül nevelő, 18. életévét betöltött szülő,feltéve, ha pályázat benyújtásakor a különleges bánásmódot igénylő gyermek érvényes szakértői bizottsági véleménnyel rendelkezik, valamint a különleges bánásmódot igénylő gyermek a pályázat benyújtásának napján még nem töltötte be a 18. életévét.

A pályázat során felmerülő egyéb pályázati feltétel: A 2018. szeptemberében meghirdetett ugyanezen felhívásra sikeresen pályázott személy, az elnyert pályázatban megjelölt sajátos nevelési igényű gyermekre való tekintettel jelen pályázatban nem vehet részt.

A pályázat alkalmazásában:

- *sajátos nevelési igényű gyermek, tanuló*: az a különleges bánásmódot igénylő gyermek, tanuló, aki a szakértői bizottság szakértői véleménye alapján mozgásszervi, érzékszervi (látási, hallási), értelmi vagy beszédfogyatékos, több fogyatékosság együttes előfordulása esetén halmozottan fogyatékos, autizmus spektrum zavarral vagy egyéb pszichés fejlődési zavarral (súlyos tanulási, figyelem- vagy magatartásszabályozási zavarral) küzd

- *gyermek*: a Polgári Törvénykönyvről szóló 2013. évi V. törvény (továbbiakban: Ptk.) 2:10. § (1) bekezdése szerinti kiskorú (Ptk. 2:10. § (1) szerint kiskorú az, aki a tizennyolcadik életévét nem töltötte be. A kiskorú a házasságkötéssel nagykorúvá válik)

*- pályázó*: a szülő vagy a törvényes képviselő

*- család:* egy lakásban, vagy személyes gondoskodást nyújtó bentlakásos szociális, gyermekvédelmi intézményben együtt lakó, ott bejelentett lakóhellyel vagy tartózkodási hellyel rendelkező szülő(k) és 16. életévét be nem töltött, illetve 16. életévét betöltött tanulói vagy hallgatói jogviszonnyal rendelkező gyermek(ek)

*-* az gyermekét egyedül nevelő tekintetében *egyedülálló* az a személy, aki hajadon, nőtlen, özvegy, elvált vagy házastársától külön él, kivéve, ha élettársa van

1. **A pályázat benyújtási helye:**

**A pályázat csak személyesen nyújtható be egy példányban**

**Budapest Főváros VII. Kerület Erzsébetvárosi Polgármesteri Hivatal**

**Humánszolgáltató Irodájához**

1. **Budapest, Garay u. 5. ; I. emelet 114. szoba)**
2. **A pályázat benyújtásának határideje:**

**2019. április 12. (péntek) 12:00 óra**

1. **Támogatási feltételek:**
2. A támogatás formája: Egy összegben, előfinanszírozásban, vissza nem térítendő
3. A támogatás felhasználásának időszaka: 2019. június 1-től 2019. december 31-ig.
4. **A pályázati összeg felosztásának elvei**:
5. A pályázathoz önrész igazolása nem szükséges.
6. A pályázati keretösszeg: Budapest Főváros VII. kerület Erzsébetváros Önkormányzata 2019. évi költségvetéséről szóló 2/2019.(II.19.) önkormányzati rendeletben meghatározott *3.000.000* forint.
7. A támogatási összeg pályázatonként bruttó 100 000 forint, azaz egyszázezer forint vissza nem térítendő támogatás.
8. A támogatás felosztása szociális rászorultsági sorrendben az egy főre jutó jövedelem alapján történik, a rendelkezésre álló keretösszeg erejéig
9. **A pályázati űrlap beszerezhető:**

***Budapest Főváros VII. kerület Erzsébetvárosi Polgármesteri Hivatal Ügyfélszolgálati Irodáiban,***

|  |  |  |
| --- | --- | --- |
| 1073 Budapest, Erzsébet krt. 6. | 1076 Budapest, Garay u. 5. | 1072 Budapest, Akácfa u. 42-48. |

***továbbá letölthető közvetlenül a*** [***www.erzsebetvaros.hu***](http://www.erzsebetvaros.hu) ***honlapról.***

1. **A pályázat benyújtásához szükséges dokumentumok:**

* kitöltött pályázati adatlap
* a sajátos nevelési igényű gyermekre vonatkozó, érvényes szakértői vélemény másolata
* a pályázati adatlap mellékletében szereplő jövedelemigazolások, nyilatkozatok, egyéb igazolások. A benyújtandó dokumentumok részletes felsorolása a pályázati adatlapban megtalálható.
* kitöltött összeférhetetlenségi nyilatkozatok – Knyt. Áht
* személyazonosságot és lakcímet igazoló dokumentum fénymásolata minden, a pályázatban érintett családtag részéről

1. **A pályázatok értékelése, értesítés, szerződéskötés, elszámolás:**

Kizárólag a benyújtási határidőn belül beadott pályázatok támogathatóak, hiánypótlásra egy alkalommal van lehetőség. A hiánypótlásra való felszólítás elektronikus úton történik, melynek benyújtására az elektronikus közléstől számított 5 napon belül van lehetőség.

A pályázatokról a pályázati határidő lejártát követő 30 napon belül a Művelődési, Kulturális és Szociális Bizottság dönt, a döntés ellen jogorvoslatnak helye nincs. A határidőn túl beérkező pályázatokat a Bizottság elutasítja.

A pályázók a Bizottság döntését követő 8 napon belül elektronikus úton kapnak értesítést a pályázat eredményéről. A nyertes pályázó köteles az értesítésről számított 60 napon belül szerződést kötni. A támogatás folyósítására a szerződés teljes körű aláírását követő 30 napon belül kerül sor.

***A támogatás felhasználásáról 2020. január 31-éig el kell számolnia a pályázónak.***

A támogatás felhasználásának és elszámolásának szabályaira a támogatási szerződésben foglaltak az irányadók, mely szerint az elszámolás szakmai és pénzügyi beszámolóból áll.

* + A szakmai beszámolóban szöveges szakmai értékelő anyagot kell adni, melyben be kell mutatni a támogatás cél szerinti felhasználását.
* A pénzügyi beszámoló tartalma:
* A támogatott tevékenység megvalósításához kapcsolódó költségeket igazoló számviteli bizonylatokról a 368/2011. (XII. 31.) Korm. rendelet 93.§ (3) bek. szerinti tartalommal összesítőt kell csatolni.
* A Támogatott kizárólag a támogatott tevékenység megvalósításához a támogatási időszak alatt felmerült, és az elszámolási határidőig pénzügyileg kiegyenlített költségeket szerepeltetheti a beszámolóban.
* Támogatott köteles a pénzügyi elszámolás részeként, az összesítőben feltüntetett minden bizonylatról, számszaki és formai szempontból kifogástalan, a támogatott által hitelesített, az összesítő szerinti sorszámmal sorszámozott, másolatokat benyújtani. Az elszámolásban szereplő eredeti bizonylatokat a megfelelő záradékkal kell ellátni: „E bizonylat felhasználva …….. Ft összegben a VII. kerület Önkormányzat 2019. évi pályázati támogatásának elszámolásához.” A záradékolás célja annak biztosítása, hogy a bizonylatot más elszámoláshoz nem használják fel.
* a bizonylatok pénzügyi teljesítését – banki átutalás esetén - a támogatott által hitelesített bankszámla kivonat csatolásával igazolni kell.
* A támogatott az elszámolás részeként külön nyilatkozik arról, hogy a feltüntetett költségek kifizetése előtt azok jogosságáról és összegszerűségéről – ellenszolgáltatás teljesítését követően esedékes kifizetés előtt ezen felül az ellenszolgáltatás teljesítéséről is –előzetesen meggyőződött.

Azon pályázó, aki a támogatással határidőben nem számol el, az a támogatási összeg visszafizetésére kötelezhető és kizárható a további önkormányzati pályázati támogatásból.

1. **További információ, kapcsolattartás**:

A pályázatról további felvilágosítás kérhető a Polgármesteri Hivatal Humánszolgáltató Irodáján Tóth Lászlónétól (1076 Budapest, Garay u. 5. I. em. 114, tel: 462-3342).